LaBrassBanda

**LaBrassBanda** isch è Blõsmusig-Formation, wo us Übbersee am Chymsee stammè duèt, un vom Leadsänger un Drumbeeter Stefan Dettl gleitet wörd. Dè Bandnammè isch è Portemanteau vom italiènischè *la [[Banda (Blasmusik)|banda]]* un èm änglischè *[[Brass Band|brass band]]*, wa uff Dütsch *Blõsmusigkapellè* bzw. *Blèch-Blõsmusigkapellè* bedütet. D Musig zellt zum Genre vo dè Neuè Volksmusig. Si sèlber daufèd iri Musig ironisch au als *Bayrischi Gypsy Brass*, *Funk Brass* odder *Alpè Jazz Techno*.

## Bandgschichte

Stefan Dettl isch bi nèm Uffenthalt z New York devò faszinyrt gsi, wiè Gruppè wiè d Youngblood Brass Band traditionèlli Blõsmusig mit Hip-Hop-, Funk- un Jazzyflüss vobindèt. Dè Musigschtudent hét am Richard-Strauss-Konservatorium mit èm Andreas Hofmeir (Tuba), Oliver Wrage (Bass), Manuel Winbeck (Bosuunè) un Manuel da Coll (Schlagzüüg) vyr Glychgsinnti gfundè un 2007 mit dènnè LaBrassBanda gründèt. Größeri Bekanntheit hèt d Band durch iri Tour chriègt, wo vo irer Heimèt zum Èndschpyl vo dè Fuèßball-Europameischterschaft z Wien gmacht hèt. Sèlli hèn si mit Moped un èm Traktor mit Aahänger gmacht, uff dèm si Blatzkonzèrt gschpillt hèn.

2009 isch d Band uff Yladung vom Goethe-Inschtitut bim Dütschè Kulturfeschtival *sibSTANCIJA 09* z Nowosibirsk un Akademgorodok uffdrèttè. Witteri Konzärt hèt s z Omsk, Krasnojarsk un Moskau gää. Im glychè Johr isch LaBrassBanda bim Harare International Feschtival of Arts z Simbabwe, bräsentyrt durch diè Dütsch Botschaft un d Zimbabwe German Society, un bim Roskilde-Feschtival uffdrèttè. Èn Konzèrtfilm vom Marcus H. Rosenmüller hèt èn LaBrassBanda-Uffdritt am 23. Oktobèr 2009 im uusvokauftè Circus Krone z Münchè bräsentyrt. Mit *„Habe di Ehre Übersee“ – Eine Band* isch 2009 è Dokumentarfilm übber d Band gmacht worrè. Im Juli 2011 hèn uff Yladung vo dè dütschè Botschaft 4 Konzärt in dè USA stattgfundè, unter andrem im legendärè Whisky a GoGo z Los Angeles.

I dè Johr 2007 bis 2015 hèt d LaBrassBanda mee wiè 700 Konzärt gää. Si sin z Gascht gsi uff voschidnè Feschtival, wié m Hurricane Feschtival z Scheeßel, im süddütsché Schwôschter-Feschtival Southside z Neuhuusè ob Egg, im Highfield-Feschtival z Großpösna, im Sziget Feschtival z Budapescht, im Haldern Pop am Nidderrhy un im Chiemsee Reggae Summer z Übbersee. Glychzitig hèt d Band è Promotour aagfangè un isch in Schuèlè uffdrèttè, bspw. im April 2011 i dè Fachobberschuèl z Kèmptè, um irè Konzèrt i dè BigBOX Allgäu im Mai 2011 z vomarktè.  Am 4. Dezembèr 2011 hèn si d Tournee *Übersee* vor 12.000 Fans i dè Olǜmpiahallè Münchè uffghört. Sèllè Uffdritt isch uffzeichnèt un 2012 als *Live Olympiahalle München* voöffentlicht worrè. I dè Paus nõch dè großè Tournee hèn sich d Mitglyder dè Witterentwicklung vo irè eignè Brojèkt gwidmet. Dettl hèt z. B. d Soloalbè *Rockstar* (2011), *Summer of Love* (2012) un *Soultrain* (2016) usèbrocht. Dè Tubischt Andreas Hofmeir isch sit 2006 als ordentlicher Brofèssor a dè Uni Salzburg tätig un hèt 2012 è baar Konzärt un „Musikalischi Lesungè“ gää un hèt Workshops für Tuba durrègfüürt.

LaBrassBanda hèt bim dütschè Vorentscheid zum Eurovision Song Contest 2013 mit èm Titel *Nackert* dè zweite Blatz gmacht hinter Cascada. Si hèn dõdeby bim einwöchigè Radiohörer-Voting dè erschte un bim Fèrnseeluèger-Voting dè zweite Blatz gmacht, vo dè Jury abber nu ein Pungt chriègt, wa diè Ressentiments vo dè *Expertè* im Genre Blõsmusig gegèübber dütlich uffzeigt. S Publikum schynt dõ dütlich uffgschlossener gsi sy. 2015 hèn si vo dè Münchner Turmschriiber dè Bayrische Poetèdaler chriègt.

Dè Bassischt Oliver Wrage hèt im Juni 2013 als Bandmitglyd uffghört, well er sich um sini Uffgabè als frischbachenè Vatter un um sini Band „Weiter“ kümmèrè hèt wellè. Aa sèbbèrè Stell isch dè Mario Schöhofer drèttè.

Im Summer 2013 sin LaBrassBanda als Vorband bi dè Tournee vo dè Ärzt uffdrèttè. Sit dè Tour 2013 sin si zuèsätzlich vom Jörg Hartl un èm Korbinian Wèber a dè Drumbeetè un vom Tobias Wèber a dè Tschätterle unterschtützt worrè, beidi sin bis 2016 au feschtè Bschtanddeil vo dè Band gsi. Sit èm Johr 2014 duèt dè Stefan Huber dè Andreas Martin Hofmeir a dè Tuba vodrèttè, un sit dè Byrzèlttour 2014 voschtärkt dè Gitarrischt Fabian Jungreithmayr d Gruppè. È Yladung vo dè Band zum 124.  Gaudrachtèfescht 2014 z Ruhpolding durch dè voaastaltende Gauvoband I hèt bim dè Ehrèvorsitzendè vom Bayrischè Drachtèvoband Otto Dufter Grummlè lõ, wegè m Draditionsbruch: LaBrassBanda isch grundsätzlich in Lederhosè, defür barfuèß uffdrèttè.

Irè neus Album „Kiah Royal“ hèt LaBrassBanda in èm Kuèschtall ygschpillt. Gaschtmusiger sin u. a. dè Chrischtoph Well, Rocko Schamoni un dè Stephan Remmler gsi.

Nõchdèm s Gründungsmitglyd Andreas Hofmeir 2014 bi dè Konzärt meischtens durch dè Stefan Huber a dè Tuba vodrèttè worrè isch, hèt er im Dezembèr 2014 im Interview uff d Frõg, ob s des jetzt gsi isch mit LaBrassBanda: „Jò, sèll cha mò jetzt asè sägè“. S dösè abber dè Wunderfitz Übberhand nää, wo s mit sim „klassischè un kabarettistischè Brojäkt no hygò möge“.

Dè Mario Schönhofer (Bass) un dè Tobias Weber (Percussion) hèn sit Èndi 2015 mit Ström irè eignes Brojèkt aagfangè un sin Aafang 2016 us dè Band uusgschtigè.

## Diskografy
### Albè

### Singles

### Bydrääg zu Sammelwärch
* *Habediehre* uff *Songlines top of the world.* Songlines Magazin: Issue 57, Januar/Februar 2009
* Musig zu *Doctor Döblingers geschmackvolles Kasperltheater*. È bayrisches Kaschperlhörschpyl für Kinder. Kaschperl un s Kugeleis - 2010.

## Filmografy

* 2009: *LaBrassBanda – Habe di Ehre Übersee* (Dokumentarfilm vom Marcus H. Rosèmüller)
* 2010: *LaBrassBanda – aus dem Circus Krone* (Konzèrtfilm vom Marcus H. Rosèmüller)
* 2010: *[[Die Friseuse]]* (Filmkomödy vo dè Doris Dörrie mit Musig vo LaBrassBanda)
* 2014: *LaBrassBanda* (Dokumentarfilm vom David Spaeth)

## Literatur
* Lorenz Beyer: *LaBrassBanda: Bayern-Brass-Pop.* In: *Transkulturelle Musikprozesse in Oberbayern. Fallstudien zu hybrider Musik und territorialer Codierung im gesellschaftlichen Kontext.* Dissertation an der Universtität für Musik und darstellende Kunst Wien, 2017. S. 143–204 (PDF; 30 MB)

## Weblingg

* 
* Offizièlli Websitè
* LaBrassBanda bim Rockpalascht (inkl. Videos)
* Lena Jakat: ''Blos'n bis Blut spritzt.'' I dè: *[[Süddeutsche Zeitung|Süddütschi Ziting]].* 5. Dezembèr 2011

## Quällè